U-I-161/93
Natisni
Opravilna št.:
U-I-161/93
Datum odločitve:
31. 3. 1994
Objavljeno:
OdlUS III, 30
ECLI:
ECLI:SI:USRS:1994:U.I.161.93
Akt:
Zakon o gozdovih (Ur. list RS, ŠT. 30/93), 82. čl. (ZG)
Izrek:
Ustavno sodišče pobude ne sprejme in ne začne postopka za oceno ustavnosti 82. člena zakona o gozdovih.
Evidenčni stavek:
Izpodbijana zakonska določba, ki spreminja status pravne osebe, nima neposrednega vpliva na pravice, interese in pravne koristi pobudnikov, zato njihov pravni interes ni izkazan.
Geslo:
Izkazani pravni interes pobudnika kot procesni pogoj za začetek postopka pred ustavnim sodiščem na podlagi pobude.
Pogoji za ustanavljanje gospodarskih organizacij - gospodarsko podjetje - statusno preoblikovanje temeljnih organizacij v organizacijske enote podjetja.
Pravna podlaga:
Ustava, 2. odst. 162. čl.
Ustavni zakon za izvedbo Ustave (UZIU), 7. čl.
Zakon o postopku pred Ustavnim sodiščem SRS (ZUSS), 6. al. 2. odst. 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Peter Ošlak in drugi, Maribor
Datum vloge:
6. 8. 1993
Vrsta odločitve:
sklep
Vrsta rešitve:
nesprejem pobude
Dokument:
US16999
Dokument v PDF obliki:
U-I-161-93.pdf
116 KB
Prenesite datoteko
U-I-161/93-5
31/3-1994
S K L E P
Ustavno sodišče je na seji dne 31/3-1994 obravnavalo pobudo Petra Ošlaka in drugih, ki jih zastopa Ivan Gorjup, odvetnik v Mariboru, in
s k l e n i l o :
Ustavno sodišče pobude ne sprejme in ne začne postopka za oceno ustavnosti 82. člena zakona o gozdovih (Uradni list RS, št. 30/93).
O b r a z l o ž i t e v
Pobudniki izpodbijajo 82. člen zakona o gozdovih, ker ukinja pravne subjekte in opredeljuje novo statusno obliko "izvajalsko gozdarsko podjetje", kar naj bi bilo v nasprotju z določbo 74. člena ustave, po kateri zakon določa pogoje za ustanavljanje gospodarskih organizacij. Zakonodajalec pa v tem primeru ni določil pogojev, ampak je kar sam opravil tudi statusno spremembo, ne da bi zato imel ustavno podlago. Ustavno sodišče pobude ni sprejelo.
V drugem odstavku 162. člena ustave je določeno, da vsakdo lahko da pobudo za začetek postopka, če izkaže svoj pravni interes.
Pobudniki navajajo, da se je njihov položaj z uveljavitvijo 82. člena, ki med drugim določa, da temeljne organizacije združenega dela in delovne skupnosti v sestavi gozdno-gospodarske delovne organizacije postanejo z dnem uveljavitve tega zakona organizacijske enote izvajalskega gozdarskega podjetja, bistveno spremenil. Novo podjetje bo moralo pretežni del dohodka pridobivati na trgu, predvsem s storitvami v gozdovih bivših razlaščencev in bo predvsem zaradi svoje velikosti nekonkurenčno, kar pa bo imelo lahko za posledico izgubo delovnih mest. Če bi zakon temeljnim organizacijam omogočil, da se organizirajo v skladu z zakonom o gospodarskih družbah, bi imelo tako podjetje večja zagotovila, da bo na trgu konkurenčno. Po oceni ustavnega sodišča sama statusna sprememba temeljne organizacije v organizacijsko enoto izvajalskega gozdarskega podjetja nima nikakršnega neposrednega vpliva na delovno razmerje pobudnikov oziroma na položaj in pravice delavcev.
Morebitno zmanjšanje obsega dela izvajalskih gozdarskih podjetij ne bo posledica statusnega preoblikovanja temeljnih organizacij, kot navajajo pobudniki, ampak predvsem zakonske spremembe načina gospodarjenja z gozdovi, vračanja gozdov v naravi
denacionalizacijskim upravičencem in lastninjenja gozdov.
Iz navedenega izhaja, da ima statusno preoblikovanje temeljnih organizacij v enote izvajalskega gozdarskega podjetja po samem zakonu neposreden vpliv le na status pravne osebe, nima pa vpliva na status delavcev oziroma na njihove pravice, povezane z delovnim razmerjem. Ker torej izpodbijana zakonska določba ne posega neposredno v pravice, obveznosti ali pravne koristi pobudnikov, njihov pravni interes ni izkazan. Zato je ustavno sodišče odločilo, kot izhaja iz izreka sklepa.
Ustavno sodišče je sprejelo ta sklep na podlagi 7. člena ustavnega zakona za izvedbo ustave in 6. alinee drugega odstavka 25. člena zakona o postopku pred Ustavnim sodiščem SRS (Uradni list SRS, št. 39/74 in 28/76) v naslednji sestavi: predsednik dr. Peter Jambrek in sodniki dr. Tone Jerovšek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k
dr. Peter Jambrek